আজকের বাংলা টেলিভিশন ও বাংলা ছবির প্রথম সারির অভিনেতা-অভিনেত্রীদের অধিকাংশেরই অভিষেক হয়েছিল প্রযোজক-পরিচালক রবি ওঝার হাতে। একটা সময় পরে তিনি কাজ শুরু করেন হিন্দি টেলিভিশন জগতে। সেখানেও উপহার দিয়েছেন সুপারহিট ডেইলি সোপ। একের পর এক অভিনেতা-অভিনেত্রীদের তৈরি করেছেন। দীর্ঘদিন ধরেই অসুস্থ ছিলেন, তাঁর প্রিয় কর্মক্ষেত্র থেকে সরে আসতে হয়েছিল। কিন্তু তাঁর দীর্ঘ কর্মজীবনে যে অবদান তিনি রেখে গিয়েছেন তা কোনওদিন ভুলবে না বিনোদন জগৎ এবং অবশ্যই দর্শক।   
মানালি দে
খবরটা পাওয়ার পর থেকেই সব কেমন স্তব্ধ হয়ে গিয়েছে। আশপাশের সব কিছু ঝাপসা লাগছে। জানি অসুস্থ ছিলেন, দীর্ঘদিন ধরে ভুগছিলেন। তবুও কিছুতেই মানতে পারছি না যে রবি স্যার আর নেই... এত বড় মাপের একজন মানুষ, একজন ক্রিয়েটর, একজন শিল্পী, তাঁর সম্বন্ধে যাই বলি সেটাই কম বলা হবে। উনি শ্যুটিং ফ্লোরে এসে দাঁড়ালেই যথেষ্ট, এমন ভাবে আমাদের পরিচালনা করতেন যে মনেই হতো না অভিনয় করছি... আজ আমি যতটুকু যা করতে পেরেছি... আজ লোকজন আমায় ভালবাসে, চেনে, শিল্পী হিসেবে আমার যতটুকু সম্মান, সবটাই রবি স্যারের জন্য। কিছুই জানতাম না, ‘বউ কথা কও’ আমার প্রথম মেগা। স্যার এসে দাঁড়ালেই সব টেনশন ভুলে কখন যে চরিত্রের সঙ্গে একাত্ম হয়ে গিয়েছি, বুঝতেই পারিনি। শহর থেকে শুরু করে গ্রামবাংলার প্রত্যন্তে ‘মৌরি’ জীবন্ত হয়ে উঠেছে শুধুমাত্র স্যার-এর জন্য। এক কথায় বলতে গেলে উনি আমার গডফাদার। ওঁর চলে যাওয়াটা আমার কাছে পিতৃবিয়োগের শকের মতোই। 

সুদীপা বসু 
বড় ভাল একজন বন্ধু মানুষকে হারালাম। চিত্রবাণী-তে আমার অভিনয় দেখে ওর আমায় পছন্দ হয়। তখন ‘এক আকাশের নীচে’-র প্রাথমিক কাস্টিং পর্ব চলছিল। অনিতা চরিত্রের জন্য আমাকে নির্বাচন করা হয়। সেই সময় ‘এক আকাশের নীচে’ বাংলা টেলিভিশন জগতে এক নতুন জোয়ার এনেছিল সেকথা বলাই বাহুল্য। দর্শকদের এতটা মন ছুঁয়ে যাওয়া মেগা আগে আমাদের এখানে হয়নি। প্রত্যেকটা চরিত্রকে রবি এতটা প্রাণবন্ত করে তুলেছিলেন যে আজও বাঙালি দর্শককুলের কাছে সেই সব গল্প-চরিত্রগুলো জীবন্ত রয়ে গিয়েছে। আজ আমার বলতে কোনও দ্বিধা নেই যে ওর মতো পরিচালক চট করে খুঁজে পাওয়া সম্ভব নয়। অনেক কিছু শিখেছিলাম রবির কাছে। শুধু অ্যাক্টিংয়ের কথা বলছি না। রবির পুরো টিমওয়র্কটা দেখার মতো। আমি অসুস্থ রবিকে কখনও দেখতে যাইনি। আমাকে যতটা শক্ত বা কঠিন বলে মনে হয়, আমি ঠিক তার উল্টো। যেদিন রবিকে মঞ্চে আনা হয়েছিল, আমি সেখান থেকে চলে গিয়েছিলাম। ওকে ওইভাবে দেখতে চাইনি... নিয়মিত ওঁর খোঁজ নিয়েছি। আমার চোখে কর্মব্যস্ত রবি ওঝার কাজপাগল রূপটাই যেন বার বার ফিরে আসুক, এটাই আমি চাই। 

রুদ্রনীল ঘোষ
আমার সঙ্গে রবিদার যখন প্রথম দেখা হয়, তখন উনি আমাকে একটা স্ক্রিপ্ট দিয়ে বলেছিলেন যে কোনও প্রশ্ন থাকলে বলো। পরের দিন যখন ওঁর কাছে গিয়ে বলি যে আমার কিছু মাথায় আসছে না, উনি আমাকে বলেন যে আমি ভেবেছিলাম তুমি ব্রিলিয়ান্ট অ্যাক্টর। বলেছিলেন, তুমি কেমন অ্যাক্টর, চরিত্র নিয়ে ঝগড়া করো না? আসলে কোনও চরিত্র এবং তার চিত্রায়ণ নিয়ে যে পরিচালকের সঙ্গে ঝগড়া করতে হয়, পরিচালকের কাছে বার বার প্রশ্ন তুলে, তর্ক করে চরিত্রটিকে বুঝে নিতে হয়, সেটা ওঁর কাছেই শিখেছিলাম। আরও একটা গুরুত্বপূর্ণ বিষয় শিখেছিলাম ওঁর কাছে। আমরা অনেক সময় দর্শককে হাসাতে বা কাঁদাতে অতিরিক্ত করে ফেলি, এই প্রবণতাটা অনেক সময়েই চলে আসে। উনি বলেছিলেন, ঈশ্বর কোনও মানুষকে ঠিক কতটা কাঁদাবেন আর কতটা হাসাবেন, সেটা নির্দিষ্ট। তুমি যদি বিশেষ কোনও চরিত্রের জন্য অতিরিক্ত কিছু করে সেই মানুষটিকে বেশি হাসিয়ে ফেল, বা তোমার অভিনয়ের বাড়াবাড়ির জন্য যদি তাঁর চোখ থেকে বেশি জল ঝরে, তবে জানবে তুমি ঈশ্বরের থেকে একটা লোন নিয়ে নিলে। জীবনে কোনও একটা সময় অন্য কোনও চরিত্র-চিত্রায়ণের সময় তুমি সেই মানুষের মধ্যে ঠিক ততটা হাসি বা কান্না ভরে দিতে পারবে না, যতটা পারা উচিত ছিল। এটা একটা অদ্ভুত ফিলজফি। একটা স্ক্রিপ্ট অনুযায়ী চরিত্রের যা করা উচিত, জেনুইনলি শুধু সেইটুকুতেই সীমাবদ্ধ থাকা উচিত অভিনেতাদের। তাতে যদি দর্শককে মুগ্ধ করা না যায় তবে জানতে হবে ওই চরিত্রটির এর বেশি কিছু করার ছিল না। এই শিক্ষাটা রবিদার থেকেই পাওয়া। তাই আমি বলব তিনি শুধু পরিচালক বা প্রযোজক নন, উনি ছিলেন বিনোদন জগতের একজন দার্শনিক। আমি যতদূর জানি, শাহরুখ খানও তাঁর স্কুলিং ক্যাম্পের বাইরে নন। বাংলা টেলিভিশন তো বটেই, জাতীয় টেলিভিশনেও তাঁর অবদান চিরস্মরণীয়।

অদিতি চট্টোপাধ্যায় 
জানতাম অসুস্থ, প্যারালাইজড অবস্থায় ছিলেন বহুদিন ধরে। সদা কর্মব্যস্ত মানুষটার এমন দীর্ঘ রোগভোগ-যন্ত্রণা ভাবলেই খুব কষ্ট হতো। সব সময় মনে হতো রবি সেরে উঠবেন, আবার ফ্লোরে ফিরবেন কিন্তু তা আর হল না, এখনও মানতে পারছি না। আগে কিছু টুকটাক অভিনয় করেছিলাম কিন্তু আমার প্রথম মেগা রবির নির্দেশনায়। আজ আমার যতটুকু জনপ্রিয়তা, সবটাই রবির জন্য। জানি না, ও কীভাবে বুঝতে পারত, কার দ্বারা কী হবে। আমি নিজেও জানতাম না আমার মধ্যে কতটা অভিনয়ক্ষমতা লুকিয়ে রয়েছে। রবি ঠিক করিয়ে নিতেন। ‘এক আকাশের নীচে’ ছিল একটা পরিবারের মতো। হাসিদি, অপুদা, চৈতীদি, অরিন্দমদা— এদের মতো সব অ্যাক্টরদের সঙ্গে আমি তখন নতুন একজন অভিনেত্রী। কিন্তু রবির জন্য কখনও বুঝতেই পারিনি যে আমি প্রথম কাজ করছি। ও ফ্লোরে থাকা মানেই কিছু না কিছু এক্সপেরিমেন্ট চলছে। একবার আমার খুব তাড়া ছিল, তাড়াহুড়ো করে শট দিয়ে চলে গেলাম। খুবই ছোট্ট শট ছিল সেটা কিন্তু রবি আবার পরের দিন পুরো দৃশ্য শ্যুট করলেন। হয়তো অতটা ইম্পর্ট্যান্ট দৃশ্য নয় কিন্তু রবি কমপ্রোমাইজ করেননি। অসম্ভব পারফেকশনিস্ট। অসুস্থ অবস্থায় দেখা হয়েছিল। আমার হাত ধরেছিলেন। রেগুলার মিতালিদির সঙ্গে কথা হতো। রবির ভালমন্দর খবর নিতাম। বাংলা টেলিভিশনে রবির অবদান অমর হয়ে থাকবে। 

আরও পড়ুন
চলে গেলেন বাংলা টেলিভিশনের প্রবীণ পরিচালক রবি ওঝা
আট বছর পর পরিচালনায় আদুর গোপালকৃষ্ণণ
অঙ্কুশ-নুসরতের ‘হরিপদ ব্যান্ডওয়ালা’-র প্রথম গান, দেখুন ভিডিও
কনীনিকা বন্দ্যোপাধ্যায় 
তখন আমি মুম্বইতে। রবিদাকে দেখতে গেলাম ওঁর বাড়িতে। মিতালিদি বাড়ি ছিলেন না, পরিচারিকাই নিয়ে গেলেন দাদার ঘরে। তখন প্যারালিসিসে একদিক পড়ে গিয়েছে রবিদার। আমি পায়ের কাছে বসলাম। কাজের দিদি বলছিলেন দাদাকে, দেখো কে এসেছে। তোমার ‘পাখি’কে চিনতে পারছ? এই কথাটা দু’তিনবার বলার পর রবিদা এমন বিরক্ত হয়ে ওঁর দিকে তাকালেন যেন বলতে চাইলেন তুমি আমাকে পাখিকে চেনাচ্ছ? আমার ভাবলে এখনও গায়ে কাঁটা দেয়, একটা মেগা এভাবে মানুষের মনে দাগ কাটতে পারে? এটা ভাবা যায় না, আজও আমরা সেই চরিত্রগুলোর নাম ধরে একে অপরকে ডাকি। রবিদা আমার কাছে একজন ম্যাজিশিয়ান। ঠিক বার করে নিতেন আমাদের ভিতর থেকে যা ওঁর প্রয়োজন। আজ আমার যতটুকু কনফিডেন্স, সবটাই রবিদার কারণে। আমার সহ-অভিনেতারা নিশ্চয়ই একমত হবেন যে আজ আমাদের সামনে যত বড় অ্যাক্টর এসে দাঁড়াক, আমরা কিন্তু ঠিক আমাদের জায়গাটুকু ফাটিয়ে করে বেরিয়ে যাব... এটাই রবিদার স্কুলিং। আজ অবধি যত ডিরেক্টরের সঙ্গে কাজ করেছি, রবিদা হল বেস্ট। এটা স্বীকার না করে উপায় নেই। যখন ইন্ডাস্ট্রি আমায় চেনে না, আমার তখন সেভাবে কাজও নেই, তখন রবিদা আমাকে সুযোগ দিয়েছিলেন। আজ আমার যতটুকু সেলিব্রিটি স্টেটাস, সবটাই রবিদার জন্য। আমার বাবার সমকক্ষ সম্মান আমি রবিদাকে করি। একটা মেগা বাংলা সিরিয়াল জগতের সিনারিওটাই বদলে দিয়েছিল। এটা একমাত্র রবিদাই পারেন। কারণ, ওই যে বললাম, উনি ম্যাজিশিয়ান। তিনি না থাকলেও তাঁর ম্যাজিক বাংলার টেলিভিশন, অ্যাক্টর, টেকনিশিয়ান, থেকে শুরু করে দর্শকদের মনে আজীবন বেঁচে থাকবে।